Agustí Montal i Costa

Agustí Montal i Costa (Barslon-a, 1934) a l'é n'impreisari catalan, già mèmber ëd n'amportanta famija angagià ant ël setor industrial téssil. A l'é stàit president dël FC Barslon-a dal 1969 al 1977.

Ant ij sò ani 'd presidensa a l'ha cissà la già famosa frase "el Barça es mes que un club"  a l'ha butà torna la lenga catalan-a ant l'arvista ofissial dla sossietà, ant le téssere dij sòcio e ant la megafonìa dlë stadi. 

Dël 1973 a l'é stàit bon a caté l'olandèis Johann Cruyff e d'àutri giugador strangé amportant coma Johan Neeskens o Hugo Sotil e mersì a coste compre 'l Barça a l'ha vagnà la Liga 1973-74.

A l'ha 'dcò cangià l'imn dël club an sërnend col che, ancora ancheuj, a l'é dovrà anans ëd le partìe e cantà dai tifos.

Fòra da na mira sportiva a l'é stàit pressident de l'Asociación industrial textil dal 1979 al 1985, e a l'é, dal 2003, pressident dël Grup Enciclopèdia Catalana.

Dël 2004 la Generalitat de Catalunya a l'ha daje la Creu de Sant Jordi, premi acordà dal govern catalan ai përsonagi pì amportant dël pais.

Montal i Costa, Augustí